Virallinen lehti nro C 076 , 11/03/1998 s. 0031



KIRJALLINEN KYSYMYS E-0894/97 neuvostolle esittäjä(t): Johanna Maij-Weggen (PPE) (11. maaliskuuta 1997) Aihe: YK:n ihmisoikeuskomitea YK:n ihmisoikeuskomitea kokoontuu Genevessä 10.3. ja 18.4.1997 välisenä aikana. Voiko neuvosto ilmoittaa tarkasti, mitä syytöksiä se on esittänyt Turkkia, Algeriaa, Kolumbiaa, Indonesiaa/Itä-Timoria, Nigeriaa ja Burmaa vastaan ja miten se on tällöin ottanut huomioon Euroopan parlamentin esittämät näkökannat? Vastaus (25. syyskuuta 1997) Arvoisa parlamentin jäsen voi olla vakuuttunut siitä, että valmistellessaan tänä vuonna pidettävän YK:n ihmisoikeustoimikunnan 53. istuntoa neuvosto pani merkille ja otti huomioon Euroopan parlamentin 17. - 21. helmikuuta 1997 pitämässään istunnossa antaman päätöslauselman. Tänä vuonna Euroopan unioni on antanut maakohtaiset päätöslauselmat Itä-Timorista, Iranista, Irakista, Myanmarista (Burmasta), Nigeriasta ja Zairesta. Kaikki Euroopan unionin kannattamat päätöslauselmat hyväksyttiin. Mainittakoon myös, että jäsenvaltioiden avustuksella perustettiin Itä-Zairen surmaamisia käsittelevä YK:n tutkintavaliokunta. Lisäksi neuvosto on ilmaissut 10 kohdassa (¨Ihmisoikeuksien ja perusvapauksien rikkomukset eri puolilla maailmaa¨) huolestuneisuutensa ihmisoikeustilanteesta useissa maissa, joiden joukossa on arvoisan parlamentin jäsenen mainitsemat Algeria, Kolumbia, Indonesia ja Turkki. Turkin tapausta käsiteltiin Alankomaiden EU:n puolesta käyttämän puheenvuoron neljännessä osassa (demokratiaan siirtymässä olevat maat,) jossa mainittiin, että huolimatta joistakin hallituksen hyvistä aikeista Turkin ihmisoikeustilanne aiheuttaa jatkuvasti vakavaa huolta. Eri maiden tilannetta käsittelevässä asiakirjassa on kohta, jossa Algeriaa vaaditaan täysimääräisesti kunnioittamaan ihmisoikeuksia, ja kehotetaan Algerian hallitusta luomaan välittömästi edellytykset demokratisoitumisprosessin aloittamiselle ja sille, että maassa vallitsisi vakaus ja rauha. Kolumbian osalta Euroopan unioni ilmaisi huolestuneisuutensa maan ihmisoikeuksien ja humanitaaristen lakien vakavan tilanteen johdosta ja kehotti Kolumbian viranomaisia sitoutumaan ihmisoikeuksien parantamiseen erityisesti tekemällä yhteistyötä kansainvälisten järjestöjen kanssa. Unioni myötävaikutti myös ihmisoikeuskomitean puheenjohtajan lausuntoon, jossa erityisesti pantiin tyytyväisenä merkille ihmisoikeusasiain päävaltuutetun toimiston perustaminen Kolumbiaan (huhtikuussa 1997). EU:n tukemassa Indonesiasta ja Itä-Timorista annetussa päätöslauselmassa sekä Indonesiasta annetussa unionin lausunnossa unioni ilmaisi syvän huolestuneisuutensa siitä, kuinka rajoitetusti Indonesian hallitus on täyttänyt Itä-Timorin ihmisoikeuksien edistämisen puolesta tekemiään sitoumuksia, ja Indonesian hallitusta kehotettiin jälleen Euroopan parlamentin näkemysten mukaisesti takaamaan Itä-Timorin asukkaiden ihmisoikeuksien ja perusvapauksien kunnioittaminen ja huolehtimaan mm. Itä-Timorilla vangittuina olevien pikaisesta vapauttamisesta. Euroopan unioni on yhä syvästi huolestunut Nigerian ihmisoikeustilanteesta. Arvoisa parlamentin jäsen on varmasti huomannut, että Nigeriaa koskevassa päätöslauselmassa vaadittiin vapauttamaan kaikki poliittiset vangit ja määriteltiin Nigeriaan nimitettävän ihmisoikeusraportoijan toimeksianto. EU:n päätöslauselma Myanmarin ihmisoikeustilanteesta hyväksyttiin äänestyksettä kuten edellisenäkin vuonna. Euroopan unioni on yhä hyvin huolestunut maan ihmisoikeustilanteesta, kuten Euroopan parlamentti hyvin tietää. On myös syytä huomata, että Euroopan unioni - ihmisoikeustoimikunnan ulkopuolella - peruutti Myanmarilta tullietuuskohtelun ihmisoikeuslausekkeeseen vedoten.